ОТВОРЕНО ПИСМО

Министарству за људска и мањинска права и друштвени дијалог

министру, Томиславу Жигманову,

Сектору за сарадњу са цивилним друштвом

в.д. помоћнику министра, Жарку Степановићу

Савету за стварање подстицајног окружења за развој цивилног друштва

чланицама и члановима Савета

У време док Министарство за људска и мањинска права и друштвени дијалог спроводи јавну расправу о Предлогу Акционог плана за период 2024-2026. године за спровођење Стратегије за стварање подстицајног окружења за развој цивилног друштва у Републици Србији за период 2022-2030. године, женске организације с југа Србије суочавају се са озбиљним безбедносним претњама. Реч је о организацијама са вишедеценијским искуством рада на пружању специјализоване подршке женама са искуством мушког насиља и њиховој деци, и организацијама које спровођењем различитих активности промовишу права жена и родну равноправност. Чланице ових организација пролазе кроз континуирану, вишегодишњу маргинализацију, омаловажавање, искључивање, исцрпљивање, прети се њиховој физичкој и психичкој безбедности и/или се против њих подносе безразложне кривичне пријаве.

Супротно сврси Стратегије и Акционог плана, у њиховим локалним заједницама нема ни речи о стварању околности за њихов развој и унапређење њиховог положаја, без обзира на значај њихове улоге и њихових активности. Главни разлог за такво стање је одлука ових организација да не ћуте о нетранспарентном одлучивању и финансирању, сукобу интереса и корупцији у додели јавних средстава фиктивним и партијским организацијама.

Нема никакве, а посебно не ефикасне правне заштите за ове организације и њихове чланице од изложености бахатим локалним моћницима, лидерима партијских и фиктивних организација, који уживају пуну финансијску подршку локалних самоуправа, без икаквих видљивих активности и ефеката.

Нису иницирани консултативни састанци са представницама ових организација ради сагледавања стања у вези са претњама и нападима којима су изложене чланице организација, чланови и чланице њихових породица и њихова имовина, иако су ова дела пријављивана надлежним органима или објављена у медијима услед неприхватања пријава поднетих надлежним органима. Нису примењене никакве превентивне, нити мере заштите.

Нови Акциони план наводи да у претходном периоду нису у потпуности реализовани циљеви и мере који се односе на транспарентно финансирање и одрживост организација, као ни они усмерени на унапређење положаја организација кроз обезбеђење ефикасне правне заштите за припаднице и припаднике организација и бранитељке и бранитеље људских права, те да су и даље присутни изазови и потешкоће у спровођењу циљева и мера. **Ниједна од планираних активности неће решити тешкоће са којима се суочавају ове организације.**

**Планиране мере и активности морају гарантовати организацијама и њиховим чланицама и члановима**:

* пуну заштиту физичког и психичког интегритета
* бесплатну правну заштиту од вербалних и физичких напада
* одговоран и транспарентан процес одлучивања комисија које оцењују, рангирају и врше одабир предлога пројеката
* транспарентно финансирање пројеката и активности организација
* транспарентне и јавно доступне информације о реализованим активностима за које су одобрена буџетска средства.

Није довољно да се новим Акционим планом планирају мере и активности којима се прикупљају подаци, развијају смернице и критеријуми, припремају препоруке, броје претње и напади на представнице и представнике организација или броје консултативни састанци у вези са унапређењем правне заштите.

Није довољно да Министарство у име Савета за стварање подстицајног окружења за развој цивилног друштва упути (само) препоруку органима државне управе да обрате додатну пажњу приликом спровођења поступака финансирања у свим фазама процеса.

Није довољно да се организује друштвени дијалог на тему финансијскe одрживости организација цивилног друштва, транспарентног финансирања из буџетских средстава и пружање нефинансијске подршке организацијама цивилног друштва од стране органа јавне управе, који ће да резултира папиром са „сагласностима о поступању“ (подсећамо, у периоду успостављања друштвеног дијалога радило се о „обавезујућим препорукама“), на који се нико неће ни осврнути после завршеног састанка.

У исто време, на терену ништа од предложеног не функционише, одбија се сваки приговор и жалба организација, покрећу се судски поступци против њих, шаљу им се различите инспекције и угрожава њихова безбедност.

Ми, потписнице и потписници отвореног писма због свега наведеног, **тражимо да**:

* Сектор за сарадњу са цивилним друштвом и Савет за стварање подстицајног окружења за развој цивилног друштва активно сарађују с представницима и представницама Министарства унутрашњих послова, како би се с дужном пажњом истражила свака претња и/или радња вербалног и физичког насиља према представницама и представницима удружења грађана.
* Сектор за сарадњу са цивилним друштвом обезбеди бесплатну правну помоћ у свим случајевима пријаве вербалног и физичког насиља према представницама и представницима удружења грађана, који о претњама обавесте Сектор.
* Савет за стварање подстицајног окружења за развој цивилног друштва успостави редовно праћење активности комисија за оцену, рангирање и одабир предлога пројеката који се финансирају из буџетских средстава, као и да с дужном пажњом реагује на сваки приговор/жалбу на те процесе, укључујући и приговоре/жалбе који се односе на доделу средстава из локалних буџета, када о томе добије обавештење од удружења грађана.
* Сектор за сарадњу са цивилним друштвом подноси јавно доступан годишњи извештај о свим пријавама и предузетим мерама на претње и радње вербалног и физичког насиља и/или напада и оштећења имовине удружења грађана и њихових представница и представника.
* Сектор за сарадњу са цивилним друштвом подноси јавно доступан годишњи извештај о свим приговорима/жалбама које су удружења грађана подносила Сектору у вези са неправилностима у процесу оцењивања, рангирања и одабира предлога пројеката или њихове реализације, укључујући предузете мере и резултате таквих мера.
* Министарсво за људска и мањинска права и друштвени дијалог, Сектор за сарадњу са цивилним друштвом и Савет за стварање подстицајног окружења за развој цивилног друштва организују састанак у наредна три месеца са удружењима грађана и представницима локаних организација и јавних органа и установа на југу Србије (у Лесковцу или Нишу) о положају и безбедности удружења и њихових чланица и чланова, с циљем пружања подршке локалним организацијама и изналажења решења за њихову безбедност и унапређење рада.

Отворено писмо потписују:

Savez ženskih nevladinih organizacija Mreža Žene Protiv Nasilja, MŽPN

Удружење „Жене за мир“

Impuls, Tutin

Аутономни женски центар, Београд

Удружење Рoмкиња Освит, Ниш
Удружење Ромкиња Бујановац, Бујановац

Центар за подршку женама, Кикинда

ИЗ КРУГА ВОЈВОДИНА, Нови Сад

Alternativni centar za devojke, Kruševac

FemPlatz

Žene u crnom, Beograd

Центар „Живети усправно” Нови Сад

Удружење жена Пешчаник, Крушевац

Мрежа Жена Расинског округа

Форум жена Пријепоља

Dugina Iskra, Beograd

BeFem feministički kulturni centar

Kolektiv mladih žena Femix

Колектив МАНА, Нови Сад

Akademija ženskog liderstva

SOS Ženski centar Novi Sad

Uduženje „Ženske studije i istraživanja” Novi Sad, podružnica Subotica

Asocijacija „Mreža za evropski ženski lobi” Subotica

Centar za devojke, Niš

Beogradski centar za ljudska prava

OAZA SIGURNOSTI, Kragujevac

SOS Vlasotince

АСТРА - Акција против трговине људима, Београд

Атина - удружење грађана за борбу против трговине људима и свих облика насиља над женама

Udruženje Fenomena, Kraljevo

Ženska platforma za razvoj Srbije